Rovaniemen saamelaisvanhemmat ja saamelaisyhdistys Mii ovat ahkeroineet saamen kielen opetuksen vuoksi ja nyt on päästy askel eteenpäin, sillä täksi vuodeksi on saatu opettaja kuudelle viikkotunnille.

Mii-yhdistyksen ja Rovaniemen kaupungin neuvottelujen tuloksena sekä oppilaiden määrän kartoittaimisen jälkeen kaupunki haki tukea valtioilta, ja saikin 35 000 euroa saamen kielen kielikylvyn ja opetuksen kehittämistä varten. Tehtävään palkattu henkilö opettaa myös saamea kaupungin omalla rahoituksella.

Kartotuksessa saatiin selville, että 37-40 oppilasta oli kiinnostunut opiskelemaan saamea kaksi tuntia viikossa. Opetukseen on nyt pääsemässä noin kymmenkunta oppilasta.

Sihteeri Outi Paadar kertoo, että MII-yhdistys on tehnyt paljon töitä saamen kielen opetuksen järjestämisen kanssa jo pitkään.

– Vuoteen 2007 asiat menivät hyvin, mutta viimeisen kymmenen vuoden aikana on ollut vähän hankalaa.

– Olemme yrittäneet kaupungin kanssa neuvotella ja edistää asiaa. Rovaniemen kaupunki haki valtiolta tukea saamen kielen opetuksen kesittämistä varten ja saikin tukea. Toivoisimme kuitenkin, että opetus alkaisi elokuussa ja loppuisi toukokuussa kuten normaalisti, sanoo Paadar.

Vaikea saada opettajaa kahdeksi tunniksi viikossa

Outi Paadar kertoo, että opetus oli helpompi järjestää silloin, kun oli enemmän saamenkielisiä yliopisto-opiskelijoita. He pystyivät ottamaan muutaman oppitunnin viikossa. Muutamalle tunnille on muuten vaikea löytää opettajaa, koska sillä ei elä.

– Joskus meillä on ollut niin hyvä tuuri, että Rovaniemellä on ollut inarin- tai pohjoissaamenkielisä opiskelijoita, jotka ovat voineet opettaa nämä pari tuntia viikossa.

Paadarin mukaan esimerkiksi ala-asteen täyspäiväiseen, vakituiseen virkaan löytyisi varmasti saamenkielinen opettaja. Opettaja voisi myös kiertää eri kouluja.

– Mutta kun niin ei ole. Nyt meillä on tämä projekti, jonka avulla kaupunki on voinut palkata opettajan. Tämä on vain väliaikainen ratkaisu ja loppuu toukokuun lopussa. Syksyllä on taas sama tilanne edessä.

Pysyvän ratkaisun löytäminen työ alla

Vaikka MII-yhdistyksessä ollaan iloisia niiden toistakymmenen saamen kielen opetukseen pääsevän oppilaan puolesta, mutta tosiasia on, että iso osa jää ilman opetusta, toteaa Paadar.

– Totta kai on hyvä, että ne oppilaat saavat opetusta. Olemme siihen tyytyväisiä, mutta suurin osa jää kuitenkin ulkopuolelle ja se on hyvin valitettavaa.

Rovaniemen saamelaislasten vanhemmat sekä Mii-yhdistys aikovat jatkaa asian kanssa työskentelyä. Heillä on jo Paadarin mukaan suunnitelmia.

– Nyt, kun olemme saaneet opettajan meidän pitää hetki hengähtää, jotta jaksamme taas pohtia koululautakunnan kanssa asiaa laajemmin. Me haluamme löytää pysyvän ratkaisun tähän tilanteeseen, koska Rovaniemellä on kuitenkin saamenkielisiä oppilaita. Sen me tiedämme. Ja opetukseen olisi varmasti tulossa enemmänkin oppilaita, jos löytyisi pysyvä ratkaisu.

Laki ei velvoita saamelaisalueen ulkopuolella

Tämän hetkinen opetus on tarkoitettu heille, jotka haluavat lukea saamea vieraana kielenä. Äidinkielenään saamea puhuvat joutuvat yhä odottamaan, koska Rovaniemi on saamelaisalueen ulkopuolella eikä laki ei velvoita järjestämään saamenkielistä opetusta kuten saamelaisalueen kunnissa. Siksi Rovaniemellä asuvat saamelaiset ovat kaupungin hyväntahtoisuuden varassa, sanoo Paadar.

– Erilaisten tarpeiden yhteen sovittaminen on aika haastavaa, kun Rovaniemellä on kuitenkin 15 koulua eri puolilla kaupunkia.

Kaupunki pyrkii löytämään ratkaisuja

Rovaniemen kaupungin sivistyspalveluiden toimialajohtaja Antti Lassila sanoo kaupungin suhtautuvan hyvin myötämielisesti saamen kielen ja myös saamenkielisen opetuksen järjestämiseen. Opetuksen järjestämistä on haitannut opettajan löytäminen.

– Niille, jotka puhuvat saamen kieltä äidinkielenä ei ole vielä opetusta järjestetty siitä syystä, että ei ole löytynyt opettajaa.

Lassila sanoo opetuksen järjestämisen olevan työn alla.

Rovaniemen kaupungin sivistyspalveluiden toimialajohtaja Antti Lassila kertoo kaupungin etsivän ratkaisuja saamen kielen ja saamenkielisten opetuksen järjestämiseksi. Antti Mikkola / Yle

– Pyritään löytämään välittömästi mahdollisuus niille, joille se on iän puolesta mahdollista; heille järjestettäisiin saamenkielistä opetusta etäopetuksena joko Saamelaisesta koulutuskeskuksesta tai muualta.

– Pyritään löytämään pätevä opettaja nille, jotka puhuvat saamea äidinkielenään.

– Toisaalta mietitään myös sitten muita vaihtoehtoja, esimerkiksi kuljetuksia tai sellaisia järjestelyjä, että nämä yksittäiset oppilaat eri kouluista pääsevät opiskelemaan saamea vieraana kielenä-ryhmään.

14.11. klo 11.15 "opiskelijoita yliopistossa" korjattu muotoon yliopisto-opiskelijoita.